Mirzə Qara Məhərrəmov

Mirzə Qara Ağalar oğlu Məhərrəmov (1892-1942) — pedaqoq.

 Həyatı 
Mirzə Qara Ağalar oğlu 1892-ci ildə Şuşa qəzasının Tuğ kəndində anadan olmuşdu. 13 yaşında olarkən atası Ağaları erməni qəsbkarları öldürmüşdülər. Dayısı Behbud bəy Məlikyeqanov onu Bakı şəhərinə aparmış, Bibiheybət neft mədənlərində işə düzəltmişdi. O, gündüz işləmiş, gecə oxumuşdu. Ərəb, fars dillərini mükəmməl öyrənmişdi. Savadlı olduğundan dolayı mirzə ünvanı daşıyırdı.

Mirzə Qara 1918-ci il mart qırğınlarında doğma kəndinə qayıtmış, tezliklə Qarabulaq (Füzuli) kənd məktəbinə müəllim düzəlmişdi. Sovet dönəmində APİ-nin filologiya falkültəsini qiyabi bitirmişdi. Qaryagin Pedoqoji texnikumunda dərs demişdi. Oradan onu Qarğabazar kənd məktəbinə müəllim göndərmişdilər. Bir müddət burda dərs deyəndəndən sonra Horadiz kənd məktəbinə dəyişilmişdi.

Mirzə Qara Məhərrəmov 1931-ci ildə Qaryagin (Füzuli) maarif şöbəsinə inspektor təyin edilmişdi. Burda o, rayon maarifinin yayılması, genişlənməsi ilə məşğul olmuşdu. Qız uşaqlarını məktəbə cəlb etmişdi. Oradan yenicə yaranan Qaryagin (Füzuli) Kənd Təsərrüfatı texnikumuna dərs hissə müdiri təyin edilmişdi.

Mirzə Qara Məhərrəmov 1942-ci ildə vəfat edib.

 Ailəsi 
Mirzə Qara Qəmər İbrahim qızı Cahangirova ilə ailə qurmuşdu. Ədhəm, Əkrəm adlı oğlanları, Rüxsarə, Məfkurə adlı qızları vardı.

 Mənbə 
Ənvər Çingizoğlu, Qarabağda maarif,	Bakı:	Zərdabi LTD,	2013,	288 səh.

 Həmçinin bax 

Kateqoriya:Pedaqoqlar
Kateqoriya:1892-ci ildə doğulanlar
Kateqoriya:1942-ci ildə vəfat edənlər